Любен Каравелов
Родолюб съм…

chitanka.info

Родолюб съм, родолюб съм, —

кланяй са пред мене,

моли ми са като на бог,

клякай на колене!

Родолюб съм, родолюб съм, —

тряба да ма храниш,

от неволи, от теглила

тряба да ма браниш!

Родолюб съм, родолюб съм, —

ща ям на готово,

не ща да знам, що е хорско

и що е попово!

Родолюб съм, родолюб съм, —

давайте ми сички;

развежете кесиите

и бройте жълтички!

Родолюб съм, родолюб съм, —

дай ми и жена си;

ако това ти е тежко,

то ми дай сестра си!

Родолюб съм, родолюб съм, —

азе ща говора;

а ти мълчи и въздишай,

да не ядеш кола!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.